На основу члана 37, тачка 24 Статута Града Ниша („Службени лист Града Ниша“, бр. 88/2008), Скупштина Града Ниша на седници одржаној \_\_\_\_\_\_\_\_\_\_\_ 2016. године, доноси

Р Е Ш Е Њ Е

I УСВАЈА СЕ Извештај о раду са финансијским извештајем Сигурне куће за жене и децу жртве породичног насиља за 2015. годину, који је усвојио Управни одбор Установе, Одлуком број 138 на седници одржаној 11.02.2016. године.

II Решење доставити: Сигурној кући за жене и децу жртве породичног насиља, Управи за дечију, социјалну и примарну здравствену заштиту и Управи за финансије, изворне приходе локалне самоуправе и јавне набавке.

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ .године

СКУПШТИНА ГРАДА НИША

ПРЕДСЕДНИК

Мр Раде Рајковић

\_\_\_\_\_\_\_\_\_\_\_\_\_\_\_\_\_\_\_

О б р а з л о ж е њ е

Управни одбор Сигурне куће за жене и децу жртве породичног насиља на седници одржаној дана 11.02.2016. године Одлуком бр. 138 усвојио је Извештај о раду са финансијским извештајем Сигурне куће за жене и децу жртве породичног насиља за 2015. годину и доставио Управи за дечију, социјалну и примарну здравствену заштиту.

Делатност установе подразумевала је обезбеђивање смештаја, исхране и хигијенских потреба женама и деци жртвама породичног насиља, пружање саветодавно-терапијских и социјално-едукативних услуга, које обухватају осигурање приступа и коришћење услуга помоћи и подршке женама и деци жртвама породичног насиља путем информисања, обезбеђивања директних услуга, пружање правне помоћи, сагледавање ефеката, односно евалуације предузетих услуга и мера заштите.

У 2015. години у установи је био смештен 83 корисникa, односно 49 жена и 34 деце, који су боравили у Сигурној кући, у складу са налазом и предлогом стручне комисије Центра за социјални рад од недељу дана до годину дана. Статистички подаци указују на то да је у Сигурној кући 20% више корисника пронашло уточиште у односу на претходну годину, што може укзати на екпанзију породичног насиља.

Настављен је професионални рад стручног кадра установе у непосредном раду са жртвама породичног насиља. Усавршавајући се кроз различите семинаре и акредитоване програме, лиценцирани стручни радници установе дали су свој максималан допринос пружајући псхолошко-социјалну и правну помоћ жртвама породичног насиља. Непосредан рад са њима одвијао се кроз едукативно-креативне радионице и индивидуалне разговоре са психологом и правником.

У оквиру дана јапанске културе „Јапанниш“ организована је прва продајна изложба радова корисница у згради Универзитета, а прикупљен новац од продатих предмета намењен је управо њима.

Сигурна кућа је и протекле године својим ангажовањем изашла из оквира своје делатности. Наиме, осим пружања уточишта жртвама насиља, настављен је рад на подизању свести целокупног друштва када је овај проблем у питању.

Имајући у виду да су млади ти који се налазе пред изазовом формирања породица, сазревајући и стичући искуства кроз међусобне партнерске односе, одржана је трибина студентима Правног факултета нишког универзитета на тему „Живот без страха“.

Сигурна кућа је такође организовала трибину у првој нишкој гимназији „Стеван Сремац“, на тему „Насиље у породици“.

Рад на превенцији породичног насиља настављен је обележавањем Међународног дана борбе против насиља над женама, у склопу кампање „шеснаест дана активизма против насиља над женама“. У организацији Сигурне куће, Центра за социјални рад и Полицијске управе, у просторијама ПУ Ниш одржана је трибина под називом „Препознајемо – реагујмо - спречимо“.

Такође Сигурна кућа је у сарадњи са Општином Палилула,ЦСР И Домом здравља одржала и трибину у Скупштинској сали града Ниша такође посвећену борби против насиља над женама.

Настављенa je блиска сарадња Сигурне куће са другим Сигурним кућама у Србији, али и другим државним и невладиним институцијама и организацијама.

Имајући у виду да се рад Сигурне куће за жене и децу жртве породичног насиља првенствено заснива на практичној примени Закона о социјалној заштити, Закона о јавним службама и Одлуке о правима из области социјалне заштите на територији Града Ниша, Управа за дечију, социјалну и примарну здравствену заштиту предлаже доношење Решења као у диспозитиву.

УПРАВА ЗА ДЕЧИЈУ, СОЦИЈАЛНУ

И ПРИМАРНУ ЗДРАВСТВЕНУ ЗАШТИТУ

- НАЧЕЛНИК –

Мирјана Поповић

\_\_\_\_\_\_\_\_\_\_\_\_\_\_\_